Túrakód: TK-U / Táv.: 153 km / Frissítve: 2020-02-05

Túranév: Kerékpáros Terep-túra ultratáv

Leírás:

Teljesítménytúránk **18 résztáv**ból áll.
Teljesítése **19 ellenőrzőpont**-igazolást igényel.

A rajt és a cél ugyanott található: Rajt-Cél *(Dózsa-ház)* /
**001QR** / N46 39.154 E20 15.191.

Az épület közelében van lehetőség parkolásra is.

*(A túra navigációjának elsődleges anyaga a letölthető nyomvonal. Ennek használata, vagy helyismeret hiányában nem ajánlott elkezdeni a túrát! A leírás nem helyettesíti a nyomvonal használatát, csupán kiegészíti azt.)*

***1. résztáv:***

A rajt QR-kód beolvasását követően dél *(D)* felé, a boltíves híd irányába induljunk. A hídon át kell kelni. A túlsó oldalon haladjunk végig a Liget soron, majd jobbra *(NY)* fordulva Szent Anna utca, Örvény sor, Kis utca útvonalon folytassuk utunkat. A Mentő utcát elérve balra *(D)* fordulva haladjunk tovább. A Farkas Antal utca betorkolásánál balra tartva, *(DDNY)* a Mentő utcán továbbhaladva hagyjuk el a település határát. Kicsivel odébb *(1 km)* keresztezzük a 451-es főutat. A nagy forgalom miatt továbbhaladás előtt alaposan tekintsünk körül és álljunk meg! Rövidesen a Bereklapos külterületi rész következik. Itt találkozunk először ellenőrzőponttal *(****002QR****)*, jobbunkon, kicsivel a Kurca-híd lejárata után, mely egy nyárfára van kihelyezve.

***2. résztáv:***

Rögtön az ellenőrzőpont után, a kereszteződésben forduljunk balra *(DK)*. 40 m megtétele után lehetőségünk nyílik az ártézi kútnál vízkészletünk feltöltésére az ún. „beugróban”. Az aszfaltcsíkot követve kijutunk a lakóépületek közül, ahol rövid murvás út, majd az utolsó házat is elhagyva földút következik. A rövid, szikes rész ívét elhagyva kicsiny emelkedőn állunk rá a Szegvárig tartó egyenes szakaszra. Itt ismét murvás úton érkezünk be a településre. Rögtön az első házak után balunkon *(K)* már meg is pillanthatjuk a Pusztai-féle szélmalmot *(1801)*, melyet a feszület *(1887)* előtt elhaladva érünk el. Az ellenőrzőpont *(****003QR****)* a malom előtt egy diófán található.

***3. résztáv:***

Kódkezelést követően jobbra *(NYÉNY)* induljunk, fokozottan figyelve a nyomvonalra. A Kontra utca, Templom utca, Hunyadi János utca útvonalon érünk el a Kurca-híd lejtőjéhez, itt megpillantva Nepomuki Szent János szobrát. Közben elhaladunk a Kisboldogasszonytemplom valamint a Jaksa János Helytörténeti gyűjtemény patinás épülete előtt. A híd túlsó oldalán forduljunk jobbra *(NYÉNY)*, majd közvetlen utána balra *(DNY)* a József Atilla utcába. Egy utcaközzel odébb a sarkon ismét ártézi kútnál frissíthetünk. A sarkon jobbra *(NYÉNY)* az Ady Endre utcában kell megtennünk egy rövid szakaszt, melynek a végénél balra *(DDNY)* fordulva érjük el a település és az aszfaltút szélét. Balunkon a Kurca, földúton haladunk. Rövid „U” kitérő következik egy átereszig, majd a bozótos/fás területet elhagyva már láthatjuk a nyárfasort a zsilip közelében, melyeken a következő ellenőrzőpont táblája rögzül *(****004QR****)*.

***4. résztáv:***

Visszatérve a földutak kereszteződésébe balra *(DK)* folytassuk a túrát! A nyomvonal a jobbos kanyarulatot követően, a kereszteződésben murvás szakaszra visz bennünket. Itt balra *(DK)* fordulva közelítsünk a híd felé, de ne kelljünk át rajta, hanem közvetlen előtte jobbra fordulva *(DNY)* a földúton haladjunk. Ismét elérve a vízpartot, tartsuk balunkon a Kurcát a következő hídig. Átkelés után az első lehetőségnél, az emelkedő tetején éles jobbos fordulat következik *(NY)*. Kicsit odébb ártézi kút kínálja kincsét az út bal oldalán. Érdemes feltölteni a kulacsokat, mert innentől kezdve hosszabb ideig nem lesz vízvételi lehetőség a túra során. A nyomvonalat figyelemmel kísérve haladjunk a földutakon vezető cikk-cakkok mentén, mígnem ismét a Kurca partján találjuk magunkat. Itt egy nagy mederhurokban öreg, vízparti nyárfatörzsön van aktuális ellenőrzőpontunk *(****005QR****)*

***5. résztáv:***

A parton haladva érjük el a zsilip alatt lévő hidat, melyen ismét át kell kelnünk. A túlsó oldal földútja akácosba visz bennünket néhány száz méter hosszan. Itt jó, ha fokozott figyelemmel kísérjük a kerekünk előtti útszakaszt! Előfordulhatnak lehullott száraz ágak, melyek könnyen defektet okozhatnak! A fás szakaszt elhagyva gyéren járt, gyepes út következik a vízpart mentén. Az út végén előfordulhatnak mélyebb, sáros keréknyomok, így ha szükséges szálljunk le a bringáról és emeljük át, mintsem beleragadjunk a sárba. A töltést elérve balra *(D)* vegyük az irányt. Haladjunk el a Kurca-torkolati zsilip felett/mellett. Az aszfaltos rámpánál az ártéri oldalon, a révészház melletti Nepomuki Szent János szobor szomszédságában leljük fel az ellenőrzőpontot *(****006QR****)*. Itt érintjük az Alföldi Kéktúra nyomvonalát is.

***6. résztáv:***

Legurulva az ártérbe, a komplejáró tetején, a földúton induljunk, úgy, hogy a csárda a jobbunkon legyen. Kiérve a meder közelébe a kék négyszög turistajelzésen haladunk a hétvégi telkek között, az aszfaltos kereszteződésig, mely a strand bejárata mellett van. Itt forduljunk balra *(ÉK)* , majd a töltés tetején jobbra *(DK)*, immár a piros sáv jelzésen folytassuk túránkat. A gátat a 48,75 tkm szelvényben hagyjuk el a mentett oldal felé. A szennyvíztelep mellett ismét szilárd burkolatra érünk. Elérve a kerékpárutat jobbra *(DDK)* kanyarodjunk, hogy elhagyva a települést az első kerékpárút felhajtónál elérjük soron következő ellenőrzőpontunkat *(****007QR****)*.

***7. résztáv:***

Induláskor keresztezzük a 4521-es számú utat, valamint a 130-as számú vasútvonalat, hogy ezzel bevegyük magunkat a szántók közé. A földutak kereszteződéseiben a track instrukciói alapján forduljunk hol jobbra, hol balra, hogy közben „U” alakban körbenézzünk egy kunhalmot is *(Högyös-halom)*, valamint piciny kitérővel érintsük az egykori Högyös-halmi kápolna *(1938)* és iskola *(1880)* emlékhelyét. Kicsivel odébb a bal oldalon ismét emlékoszlop kerül mellénk. Egy magángazdaság mellett is el kell haladnunk, ahol csaholó ebek emelhetik adrenalinszintünket, de nyugodtan haladjunk el mellettük, ki vannak pányvázva. Mire magunk után hagyjuk a tanyát, el is értük az út jobb oldalán álló rövid kőris-sort, mely aktuális csekkpontunknak ad otthont *(****008QR****)*.

***8. résztáv:***

Eddigi menetirányunkban továbbhaladva a földúton, az elhagyott hodályokat megkerülve *(balra, É)* jutunk ki az aszfaltcsíkra *(Mihási út)*. Itt jobbra *(K)* fordulva kisvártatva a 45-ös főúthoz érünk, közben keresztezve Ludas-ér csatornát. A 45-ös úton balra *(É)* fordulva rövid időre figyelemmel kell lennünk a forgalomra! Mire elérjük a 900 m-re lévő leágazást, melynél ráállunk az Alföldi Kéktúrára, jobbra *(K)* fordulva elhaladunk egy kunhalom mellett *(Ludas-halom)*. Bal oldalon fogjuk látni, tetején feszület emelkedik *(1730-as évek)*. Innen egy időre egyszerűsödik a navigációs helyzetünk. Követjük a kék sáv jelzését Ördöngősre, majd onnan tovább Kéktói Erdőnél a nyomvonalunk mentén kis időre letérünk turistajelzésről. Rövidesen ismét összefonódunk vele, majd újból szétválunk. Tompahátat hátulról érjük el a szántók felől! A Furioso Emlékpark mellett elhaladva, a kis hídon átkelve, az emlékmű mellet egy fatörzsén találjuk az igazoláshoz szükséges táblát *(****009QR****)*.

***9. résztáv:***

Érkezésünk irányát tartva a buszmegállónál érjük el az aszfaltutat, ahol jobbra *(KDK)* fordulva ismét a kék sáv vezet bennünket. Az állattartó telep sarkán balra *(ÉÉK)* véve az irányt, szántók között jutunk át Ótompahátra. *(Közkút található.)* Szűk másfél kilométert követően leválunk a kék sávról balra *(ÉK)*, hogy egy földúton átvágjunk 4405-ös útra. Ezt elérve röviden balra *(NY)* haladunk *(380 m)*, majd a 11-es km előtt jobbra térünk le *(ÉK)*, ahonnan földút következik. Ez az ún. Özvegysor. Ezen a szakaszon ismét a nyomvonal lesz a legfőbb támpontunk! Kettő darab 90 fokos fordulatot, majd a Mágocs-éren történő átkelésünket követően érjük el a 4406-os aszfaltozott utat. Ezen a ponton ne hagyjuk, hogy elbizonytalanítson bennünket a mindkét irányba futó track! Kellően belenagyítva pontosan mutatja, hogy mit kell tennünk. Itt balra *(ÉNY)* kell kitérnünk a bő fél kilométerre található ellenőrzőponthoz *(Horthy-Fa, 010QR)*, mely az út baloldalán található, az erdő sarkánál.

***10. résztáv:***

Most indulhatunk visszafelé DK-i irányba. A település szélénél ismét átkelünk a Mágocs-ér felett, jobbunkon szép faragott szoborcsoport mellett haladunk. *(PANNONIA SACRA – ÁLDOTT MAGYARORSZÁG)* Kissé odébb, balról a Károlyi-kastély kapuján tudunk belesni *(akár be is menni)* egészen az impozáns épületegyüttesig. A településen befelé haladva szenteljünk figyelmet a nyomvonalnak, nehogy túlszaladjunk a balrafordulás *(KÉK)* helyén. *(E szakaszon közkút is elérhető.)* Ha ez megvan, szinte irányváltás nélkül szeljük át a lakott részt, szélénél ismét talajútra váltva. A 4448-as utat elérve ismét a kék sáv lesz a fő iránymutatónk, hogy három töréspontot követően már Árpádhalma házainál haladjunk, szilárd burkolaton. A belterületen itt is teszünk egy „U” kitérőt, hogy elhaladjunk a faragott turulszobor mellett és a Károlyi - Berchold Kastély előtt. *(A település központi részén közkutat is fellelhetünk.)* A 4448-as utat elérve jobbra *(DDK)* fordulva rövidesen elénk tárul az Árpád-halma kunhalom. Meg is hódítjuk, hogy a tetején, az oszlopon *(Életfa)* található csekkpontot is begyűjtsük *(****011QR****)*.

***11. résztáv:***

A halomról nagy lendületet véve, szilárd burkolaton a 4448, 4449-es utak kereszteződéséig egyenesen haladhatunk. Itt jobbra *(ÉÉK)* fordulva, balunkon a régi magtár látképével kezdünk bele földutas cikázásunkba. Ismét a trackünkre kell támaszkodni! Csatornák mentén, szántók között haladva fogunk átérni a 4642-es számú útig. Közvetlen előtte keresztezzük a 147-es számú vasutat is. Az út szélét elérve látjuk, hogy szemben folytatódik a földút, melyen jöttünk. De mielőtt továbbhaladnánk rajta, térjünk át az aszfaltcsík másik oldalán, a csatorna bal oldalán induló földútra, hogy a Cserna-féle szélmalom mellett fellelhető kontrollpontunkat felkeressük *(****012QR****)*.

***12. résztáv:***

A malomdombról legurulva, átkelve a csatorna túlsó oldalára, korábbi irányukba *(ÉÉNY)* haladjuk tovább! Egyenesen követve a földutat, kisérve balunkon a csatornát rövid „Z” kanyarral érjük el a 4403-as utat. Keljünk át rajta. Itt bő másfél kilométeres rázós szakasz következik, mely hajdanán aszfaltút volt, de mára ennek csak nehezen felismerhető nyomai maradtak. A szakasz vége előtt beljebb *(100 m)*, balról *(ÉNY)* található a hírhedt Fábián-4-es kút, ahol komoly gőzkitörés volt egykoron. Ismét földutat érve behatolunk a Cserebökényi-pusztába. A helyes út kiválasztásában a nyomvonal vezéreljen minden túrázót! Jóval odébb egy derékszögű kanyart és egy cikk-cakkot követően bal oldalon, egy akácfán vár ránk az ellenőrzőpont *(****013QR****)*.

***13. résztáv:***

Az úton továbbhaladva, kiérve az aszfaltúthoz, egy kisebb, lakóházakat és gazdasági épületeket magába foglaló egységbe érünk. *(Közben bal oldalon egy kunhalmot is láthatunk.)* Itt balra *(ÉNY)* kell fordulnunk. Az út minősége hagy maga után némi kívánnivalót, helyenként nehezen szerethető, de a puszta *(főként jobbról)* látványa minden nyűgöt feledtet az eziránt fogékonyakkal. Bő 4,5 km-el odébb érjük el a 4401-es utat. Jobbra *(ÉK)* fordulva, bő 300 m után le is térünk róla, balra *(ÉNY)* a házak irányába. Haladjunk egyenesen, kissé beljebb, de itt már látni is fogjuk balunkon az Ecseri templomromot, mely ellenőrzőpontunk *(****014QR****)*. A rom előtti tégla oszlop/ülőke egyikén találjuk a táblát.

***14. résztáv:***

Visszatérve a főúthoz balra *(ÉK)* folytassuk túránkat, ismét a pusztában. A 16-os km táblát elhagyva, a kanyarban balra *(ÉNY)* forduljunk a földútra. Kövessük a navigációs eszközünk mutatta nyomvonalat a földek között. *(A feszületnél balra, a Veker-ér hídja után, az erdőben jobbra. A nyomvonalak szétválásánál ÉNY-i irányba haladjunk.)* Elérve az öreg akácok közé búvó szakaszt ismét régi, szilárd burkolatú út kerül kerekeink alá *(régi szentesi út)*. Kissé odébb már meg is pillanthatjuk Közép-Európa legmagasabb kunhalmát, a Gödény-halmot, melynek tövében egy akácfán van az ellenőrzőpont táblája *(****015QR****)* a kis híd közelében.

***15. résztáv:***

Ismét útra kelve, visszafelé induljunk, egészen a nyomvonalak találkozásáig. Itt térjünk ki jobbra *(ÉNY)* úgy, hogy az erdő bal oldalunkon legyen, majd a saroknál forduljunk balra *(DDNY)* az erdőszélre. Ezen szakaszon is a nyomvonal az iránymutatónk, egész a 45-ös főút mellett található kontrollpontig *(****016QR****)*, a feszületnél. Közben jobbunkon ismét lesz elragadó szépségű puszta, mely mellett szinte sosem tudok eljönni megállás és némi merengés nélkül. Átszelünk egy hangulatos holtágra emlékeztető. halastavat is.

***16. résztáv:***

Csekkolást követően a főúton észak *(É)* felé, Kunszentmárton irányába induljunk. Bő egy kilométerrel odébb kell balra kitérnünk *(NY)* az első lehetőségnél a földútra. A vasúti átjárót követően ismét balra *(D)* kanyarodjunk. Erről az útról szintén az első lehetőségnél térünk le, de most jobbra *(NY)* a csatorna partjára. Követjük a csatorna mentén futó földutat, a megyehatár mentén. Az első földúton balra *(DNY)* fordulva, az átereszen átkelve, a délkeleti *(DK)* oldalon, egy akácfán találjuk az ellenőrzőpont tábláját az erdősávban *(****017QR****)*.

***17. résztáv:***

Továbbhaladva, immár jobbunkon a csatornával, egy kisebb lejtő alján keresztezzük a Tőke-ér nevesített csatornáját, átereszen, melyet nem is biztos, hogy észreveszünk. Itt a lejtő alján jobbra *(ÉNY)* fordulva, a tavacska partján haladva kövessük a kitaposott földutat. A tó végénél az úttal együtt balra fordulunk, mely egyenesen ki visz bennünket a töltésre, továbbra is csatorna mellett haladva. Közben balunkon szikes pusztai tájban gyönyörködhetünk és a nádassal övezett halastóra is bekukkanthatunk. A gáton balra *(D)* kell fordulnunk, hogy kisvártatva egy aszfaltos rámpa elhagyását követően megérkezzünk utolsó terepi csekkpontunkhoz *(****018QR****)*, a Bökényi duzzasztóhoz, mely az első hazai létesítésű vasbeton vízépítési műtárgy. A pontot még a kőhajó elérése előtt, az első *(ártéri oldal)* tölgyfán találjuk.

***18. résztáv:***

Az utolsó szakaszon a töltés lesz a fő iránymutatónk. Eleinte ez a Körös-gát, később a Tisza gátja, habár nehéz érzékelni a találkozásukat. Közben elhaladunk Magyartés házai, valamint a Kurca felső vége és vízkormányzás műtárgyai mellett. Közeledve a célhoz keresztezzük a 147-es számú vasútvonalat és a 451-es főutat, mely a nagy forgalom miatt alapos körültekintést igényel! Odébb, az égbeszökő kéménynél a Szentesi Szivattyútelep látható, mely még őrzi eredeti gőzhajtású berendezéseit. A rámpát elérve a kerékpárút vezet be bennünket a kiindulási pontunkhoz, mely a célpont is egyben *(****001QR****)*.

*Ne felejtsük el, most is kezelnünk kell a teljesítésigazolást az általunk választott módon!*

Feldolgozták: Füsti-Molnár Viktória, Hernyik András, Valkai Árpád, Baráth László, 

*Tapasztalataidat, élményeidet őrömmel fogadjuk!
(Fotó és videó anyagokat is várunk.)*